Վեցերորդ բաժնում սրբազան Հայրը խօսեց բարին գործելու անհրաժեշտութեան մասին, ինչպէս նաեւ լուսաբանեց ու բացատրութիւն տւեց զոյգ կարեւոր ճշմարտութիւնների մասին, որոնք շատ յաճախ մարդկանց եւ ի մասնաւորի՝ աշակերտների մտքում շփոթ եւ կասկած են արթնացնում Աստծու անձի ու գործելաձեւի մասին. դրանք են՝ Աստծու կամքն ու կանխագիտութիւնը։ Սրբազան Հայրը գործնական օրինակներով բացատրեց սոյն իրողութիւնը, որը մեծապէս օգտակար եղաւ ծնողների համար, որպէսզի իմանան թէ ի՛նչ են պատասխանելու իրենց զաւակների հարցերին, յատկապէս՝ երբ անգիտակցաբար մարդկանց չար արարքների հետեւեանքները վերագրում են Աստծուն, ասելով՝ եթէ Աստւած բարի է, եթէ Աստւած ողորմած է, եթէ Աստւած մարդասէր է, եթէ Աստւած իմանում է, ապա ինչո՞ւ թոյլ է տալիս, որ այս կամ այն բաները պատահեն աշխարհում, մեզ կամ ընդհանրապէս մարդկանց կեանքում, եւ այլն։